КъБР-м электрокъарур къыщызыгъэсэбэпхэм папщIэ
КъБР-м и Правительствэм и УнафэщI Хьэсанэ Руслан иджыблагъэ IущIащ Кавказ Ищхъэрэ федеральнэ округымрэ Къалмыкъымрэ электрокъарукIэ къызэзыгъэпэщ IуэхущIапIэхэм я зэгухьэныгъэм и генеральнэ директор Ейст Александр.
Ахэр тепсэлъыхьащ республикэм и энергетикэ IэнатIэм зегъэужьынымкIэ зэфIэгъэкIыпхъэхэм. ЛъэныкъуитIми къыхагъэщащ псэупIэ-коммунальнэ IэнатIэм, псыкIэ къалэр къызэзыгъэпэщ IуэхущIапIэхэм, апхуэдэу узыншагъэр хъумэнымкIэ IуэхущIапIэхэм къагъэсэбэпа электрокъарум и уасэр зэратыр егъэфIэкIуапхъэу къызэралъытэр. КъБР-м и Правительствэм и УнафэщIым къыхигъэщхьэхукIащ республикэм и Iэтащхьэ Къанокъуэ Арсен къигъэува къалэным тету дебитор щIыхуэр икIэщIыпIэкIэ пшыныжыным гулъытэшхуэ зэрыхуащIыр. КъБР-м и Iэтащхьэм зыхуэфащэ IэнатIэ псоми я пщэ ирилъхьащ электрокъарумкIэ щIыхуэ псори зытрагъэкIыжын хуейуэ.
Кавказ Ищхъэрэ федеральнэ округым и щIыналъэхэр электрокъарукIэ зэблэу къыхэмыкIыу къызэрагъэпэщыну зи къалэн IуэхущIапIэхэм я зэгухьэныгъэм и Iэтащхьэ Ейст Александр хэхауэ жиIащ ди республикэм и къалащхьэм электрокъарур къыщызыгъэсэбэп псоми «Къэббалъкъэнерго» ОАО-м зэгурыIуэныгъэхэр иращIылIэнымкIэ КъБР-м и Правительствэр дэIэпыкъуэгъушхуэ зэрыхъур.
ЕкIуэкIа псалъэмакъым къыхэщащ электрокъарур къэзыгъэсэбэпхэм Iуэхутхьэбзэ хуэзыщIэ центрхэр къызэIуахыну зэрамурадыр. «Дызэрыт мазэм и кIэухым ирихьэлIэу апхуэдэ центрхэр Осетие Ищхъэрэ-Аланием, Къэбэрдей-Балъкъэрым, Къэрэшей-Шэрджэсым къыщызэIуахынущ. Абы теухуа лэжьыгъэхэр я гуащIэгъуэу йокIуэкI», — жиIащ Ейст Александр.
Мы Iуэхур и зэманым зэфIагъэкIын папщIэ КъБР-м и Правительствэри ядэIэпыкъунущ. Апхуэдэ дэIэпыкъуныгъэм хеубыдэ электрокъарур къэзыгъэсэбэпхэм Iуэхутхьэбзэ щыхуащIэ IуэхущIапIэхэм ящыщ зыр къалэн куэд зэфIэзыгъэкI республикэ центрым и унэм зэрыщылэжьэнур.
КъБР-м и Iэтащхьэмрэ
Правительствэмрэ я пресс-IуэхущIапIэ.
